recursal/SuperWikiNEXT-32B huggingface dataset:
דוגמה לטריגליצריד בלתי רווי. משמאל, מולקולת הגליצרול, אליה מחוברות מימין שלוש חומצות שומן שונות
**טריגליצריד** (TRIG) הוא תרכובת אורגנית, סוג של גליצריד, המורכבת מ"ראש" גליצרול ושלושה זנבות חומצות שומן. מאגרי השומן בגוף האדם מכילים בעיקר גליצרידים מסוג זה. 

הטריגליצרידים הם צורת אחסון האנרגיה העיקרית בגוף. עיקר שימושו של הגוף בטריגליצרידים הוא במצב של רעב. כאשר אוזלים מאגרי האנרגיה הזמינים האחרים של הגוף, מפרק הגוף תרכובות אלה לגליצרול ולחומצות שומן, משחרר אותם לדם, ואנזימים מסוימים בתאים מפרקים אותם ומפיקים מהם אנרגיה.

עם זאת, בצורת החיים המודרנית, שבה הגוף אינו נמצא במצב של מצוקת רעב ושל שריפת קלוריות אינטנסיבית, עלולה להיווצר רמה גבוהה מדי של טריגליצרידים. כך שלעיתים, הפיכת הסוכרים לשומנים אינה מיטיבה עם הגוף, ואף מסכנת אותו. רמת טריגליצרידים גבוהה מופיעה פעמים רבות, אך לא בהכרח, יחד עם השמנה. רמת טריגליצרידים גבוהה במיוחד עשויה לגרום למחלת לב, לאירועים מוחיים, לדלקת הלבלב, ונוספת לכל אלה הצטברות שומן במקומות לא-טיפוסיים.

מרכיבים
-------

הטריגליצריד כולל חומרים שונים כמו:

* **שומנים**: טריגלצרידים במצב צבירה מוצק מקורם בעיקר בבעלי חיים, והם מכילים רק חומצות שומן רוויות (חומצה שומנית שקושרת אליה את המקסימום של אטומי המימן האפשרי, כמו השומן שבבשר, השומן שבחלב ובביצים ועוד).
* **שמנים**: טריגלצרדים במצב צבירה נוזל מקורם בצמחים והם בנויים בעיקר מחומצות שומן לא רוויות (חומצת שומן שלא קושרת אליה את המספר המרבי והאפשרי של מימנים ויש בה קשר כפול אחד או יותר).

ראו גם
------

* ערכי נורמה בבדיקת דם
* גליצריד

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **טריגליצריד** |
| ויקישיתוף תמונות ומדיה בוויקישיתוף: **טריגליצריד** |

* טריגליצריד, באתר אנציקלופדיה בריטניקה (באנגלית)
* טריגליצרידים, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548882005171
* GND: 4127027-7
* LCCN: sh85137515
* NKC: ph827240

 |
**ג'ורג' פוצ'יבה** (באנגלית: **George Fochive**; נולד ב-24 במרץ 1992) הוא כדורגלן אמריקאי המשחק בעמדת הקשר האחורי בפורטלנד טימברס.

קריירה
------

פוצ'יבה התחיל לשחק כדורגל בקבוצת הכדורגל של אוניברסיטת הוואי פאסיפיק כשהיה בן 18. בהמשך שיחק בריאל מארילנד וקונטיקט האסקיס מאוניברסיטת קונטיקט.

בשנת 2014 נבחר פוצ'יבה במקום ה-39 בדראפט ה-MLS על ידי פורטלנד טימברס. בפברואר 2014 חתם בקבוצה והושאל לסקרמנטו רפבליק מהליגה הצפון אמריקאית. ב-27 באפריל 2014 הוא ערך את הופעת הבכורה שלו בקבוצה בהפסד 2-1 להאריסבורג סיטי איסלנדרס.

בפברואר 2016 חתם בויבורג מליגת העל הדנית.

ב-12 בינואר 2019 חתם בהפועל חדרה מליגת העל. ב-21 בינואר 2019, פוצ'יבה ערך את הופעת הבכורה שלו בקבוצה בהפסד 3-1 לעירוני קריית שמונה. ב-2 בפברואר 2019, הבקיע את שער הבכורה שלו בקבוצה בניצחון 2-3 נגד מ.ס. אשדוד.

ב-14 ביולי 2020, פוצ'יבה חתם בהפועל כפר סבא.

ב-6 בפברואר 2021 חתם פוצ'יבה בבני יהודה תל אביב עד לסוף העונה.

ב-1 ביוני 2021, פוצ'יבה חתם בפורטלנד טימברס.

קישורים חיצוניים
----------------

ויקישיתוף מדיה וקבצים בנושא **ג'ורג' פוצ'יבה** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  אלון בן דוד, ‏יש מחליף לטאפוקו: פוצ'יבה חתם בהפועל חדרה, באתר ONE‏, 12 בינואר 2019
2. ↑  דורון בן דור, ‏הקשר ג'ורג' פוצ'יבה חתם בהפועל כפר סבא, באתר ONE‏, 14 ביולי 2020
3. ↑  מערכת וואלה! ספורט‏, ג'ורג' פוצ'יבה חתם בבני יהודה, באתר וואלה!‏, 6 בפברואר 2021

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ג'ורג' פוצ'יבה"**.
האצטדיון האולימפי של ברלין
**ערך השרידים** (בגרמנית: **Ruinenwert**) היא תאוריה אדריכלית שהעלה האדריכל הנאצי אלברט שפר. התאוריה מהווה הרחבה להשקפתו של האדריכל הגרמני בן המאה ה-19 גוטפריד סמפר בדבר העדפה של בנייה בחומרים טבעיים כגון סלע, על השימוש בחומרים מודרניים כברזל.

הבסיס התאורטי
-------------

בהתבסס על תפישתו של היטלר לגבי האדריכלות הנאצית, אימץ שפר את הרעיון בדבר בנייה בחומרים טבעיים שיוכל לשמש כגשר תרבותי לדורות הבאים. הימנעות משימוש בחומרים מודרניים "חסרי ייחוד" כבטון ופלדה בבניית מבני המפלגה ומונומנטים אדריכליים אחרים, יאפשר את יצירת אותו קשר בין העבר לעתיד. 

הרעיון העומד מאחורי התאוריה טוען, כי מבנים אשר יבנו בהווה, ואשר יתמוטטו ויהרסו בעתיד הרחוק, יותירו אחריהם הריסות "אסתטיות" כדוגמת הריסות רומא העתיקה. לטענתו של שפר הבנייה שתתבסס על תאוריית ערך השרידים תיצור מבנים הדורשים תחזוקה שוטפת מינימלית ולכן יהיו גם שימושיים ומרשימים יותר וישמשו בתפקידם לאורך דורות רבים.

היסטוריה
--------

הרעיון הראשוני עלה במוחו של שפר בתקופת הכנותיו ותכנוניו לאולימפיאדת ברלין שנערכה ב-1936. הביטוי הפומבי הראשון לרעיון ניתן על ידו ב"תוכנית ארבע השנים" בשנת 1937. במאמרו "אבן ולא ברזל" נתן כדוגמה את מבנה הפרתנון באתונה העומד על מכונו במצב שימור מצוין מן התקופה של יוון העתיקה ועד היום. שפר טען כי בנייה מודרנית מחזיקה מעמד כ-50 שנה לכל היותר, לעומת הבנייה בחומרים טבעיים בתרבויות העתיקות כמצרים ורומא המשתמרת עד ימינו.

הפרתנון
היטלר אימץ בחום רב את רעיונותיו של שפר וראה בהם אמצעי וסמל להוכחת גדולתו של הרייך השלישי, בדיוק כפי שהשרידים ברומא וביוון מסמלים את גדולתן של התרבויות ההן.

שפר הציע וקיבל את אישורו של היטלר לקביעת "חוק ערך השרידים" למרות הסתייגויות מקורביו האחרים.

מרבית המבנים המתוכננים לא ניבנו מעולם, ובאחרים נעשה, למרות החוק, שימוש בבטון במקום בחומרים טבעיים.

קישורים חיצוניים
----------------

* A Theory of Ruin-value
מעבורת של חברת סטראנדפאראסקיפ לאנדסינס (Strandfaraskip Landsins)
הכניסה למנהרת נורד'ויטונילין (Norðoyatunnilin) בליירוויק (Leirvík)
התאורה האמנותית בתוך מנהרת נורד'ויטונילין
ההיסטוריה של התחבורה באיי פארו, מתחלקת לארבע תקופות נפרדות:

עד סוף המאה ה-19
----------------

עד סוף המאה ה-19, אמצעי התחבורה היחידים בין האיים היו סירות שהפליגו מאי לאי. באיים עצמם הלכו התושבים ברגל. בעלי האמצעים ובני המעמדות העליונים רכבו על סוסים, או נסעו בעגלות רתומות לסוסים.

תחילת המאה ה-20
---------------

מתחילת המאה ה-20, התפתחו קווי מעבורת בין האיים. בין שתי מלחמות העולם החלה להתפתח באיים התחבורה הציבורית - בעיקר מוניות ואוטובוסים. היו גם מעט מכוניות פרטיות.

אחרי מלחמת העולם השנייה
-----------------------

אחרי מלחמת העולם השנייה, החל השימוש במעבורות מודרניות, המסוגלות לשאת מכוניות מאי לאי. מעבורות אלה אפשרו לראשונה נסיעה במכונית מעיר לעיר בין האיים.

שנות ה-60 ואילך - עידן המנהרות והגשרים
--------------------------------------

בתקופה זו החלו לבנות מנהרות המקשרות את האיים השונים. בניית המנהרות אלה החלה בשנות ה-60 של המאה ה-20, והגיע לשיאה בשנות ה-70. בשנת 1973 נבנתה מנהרה בין העיר נוראסקאלה שבאי אייסטורוי, לבין העיר נסוויק שבאי סטריימוי. בשנת 1976 נבנתה מנהרה נוספת בין איים אלה, וכן גשר המקשר בין שני האיים, שכונו מעתה "היבשת" ("Meginlandið"). בשנת 1975 נבנה גשר בין ויד'וי ובורד'וי, וב-1986 נבנה גשר בין בורד'וי וקונוי, שקישר את הבירה לאיים הדרומיים. 

בשנת 2002 נבנתה מנהרה בין סטריימוי וואוגר (שבו נמצא שדה התעופה של האיים). מנהרה המקשרת בין אסטורוי לבורד'וי נפתחה בשנת 2006. עם השלמתה, 85% מתושבי האיים מקושרים בגשרים או מנהרות.

נמלים, מסילות ברזל ודרכים
-------------------------

באיים אין מסילות ברזל. באיים 458 ק"מ של כבישים, מתוכם 450 ק"מ של דרכים סלולות.

בין נמלי האיים ניתן למנות את:

* טורסהאבן
* קלאקסוויק
* טוורוירי
* רונאוויק
* פוגלאפיורור

צי סוחר
-------

לאיים צי סוחר הכולל שש ספינות, המסוגלות לשאת 22,853 טונות מטען (נכון לשנת 1999). ספינות אלה כוללות שתי מכליות, מכלית נפט אחת, ספינת קירור אחת, מעבורת, וספינת נוסעים למרחקים קצרים.

שדות תעופה
----------

באיים שדה תעופה אחד - נמל התעופה ואוגר, ובו מסלול נחיתה אחד באורך 1,799 מטרים.

ראו גם
------

* מנהרות איי פארו

קישורים חיצוניים
----------------

ויקישיתוף מדיה וקבצים בנושא **תחבורה באיי פארו** בוויקישיתוף
* מפת התחבורה באי
**אוויתלמסוס** (שם מדעי: *Avittelessus*) הוא סוג של סרטן נכחד שהתקיים במזרח ארצות הברית של הקרטיקון העליון. הוא תואר ב-1923 בידי החוקרת מרי ג'י. רטבון (אנ') ובו נכלל מין אחד - *Avittelessus grapsoideus*. כיום משייכים את הסוג למשפחה הנכחדת Dakoticancridae, אף שכמה חוקרים מציעים לשייך אותו למשפחה Atelecyclidae, בה קיים היום הסוג *Atelecyclus* מהאוקיינוס האטלנטי.

מאפיינים
--------

הסרטן התגלה בתצורות פידי (אנ') שליד נהר פידי בקרוליינה הצפונית וקרוליינה הדרומית. מאובנים נוספים התגלו בשכבות שונות של הקרטיקון באלבמה ובמישור החוף המזרחי ועמק המיסיסיפי. 

סרטן זה היה בעל קליפה קשיחה ורחבה של שלד חיצוני באורך 5.7 ס"מ והיה דומה במראהו מעט לסרטני עכביש מודרניים, אף קטן יותר ובעל קונכייה מעוגלת. לפי מספר הצעות הוא התקיים בדומה לכמה חילוניים (Ocypodidae), כמו סרטן כנר והיה בעל מבנה ייחודי של צבתות בשני גדלים. על הגוף כוסו גבשושיות עם קווי מתאר עדינים וגם הרגליים כוסו בציפוי מגונן.

ככל הנראה הסרטן היה שוכן חופים שניזון מנבלות או שהיה אוכל-כל כמו מרבית הסרטנים המודרניים שאולי נאכל בידי מספר זוחלים ימיים, דינוזאורים ופטרוזאורים שוכני חופים.

קישורים חיצוניים
----------------

ויקישיתוף מדיה וקבצים בנושא **אוויתלמסוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**ערך ניבוי שלילי** (באנגלית: **negative predictive value** או בקיצור **NPV**) משמש כמדד סטטיסטי ליכולת הזיהוי של מבחן או בדיקה רפואית. ערך ניבוי שלילי הוא היחס בין אלו שאובחנו נכונה כבריאים לאלו שתוצאת בדיקתם שלילית, כלומר שלפי הבדיקה אינם חולים. הערך מתאר את ההסתברות שהאדם הנבדק הוא אכן בריא, אם הבדיקה שלילית. 

קביעת ערך הניבוי השלילי של המבחן נעשית על ידי השוואת תוצאות המבחן לתוצאות מבחן שמהווה את מדד הזהב (המדד הקובע והמוחלט לגבי קיומו של המצב הנבדק). כך למשל, תוצאת בדיקת סקר למחלה יכולה להיות חיובית (מחלה קיימת) או שלילית (מחלה לא קיימת). התוצאות החיוביות נבדקות מול מדד הזהב ונקבעות כ"חיוביות אמיתיות", אם אכן המחלה קיימת על פי מדד הזהב או כ"חיוביות שגויות", אם המחלה לא קיימת על פיו. התוצאות השליליות נבדקות באותה צורה ונקבעות כ"שליליות אמיתיות", אם המחלה אכן לא קיימת על פי מדד הזהב או כ"שליליות שגויות" במקרה שבדיקת הסקר שללה את המחלה אך המחלה קיימת לפי מדד הזהב.

|  |  |  |
| --- | --- | --- |
|  |  | **מצב כפי שנקבע על ידי מדד הזהב** |
|  |  | ***קיים*** | ***לא קיים*** |  |
| **תוצאתהבדיקה** | ***חיובית*** | **חיובית אמיתית** | **חיובית שגויה** | ← ערך ניבוי חיובי |
| ***שלילית*** | **שלילית שגויה** | **שלילית אמיתית** | ← ערך ניבוי שלילי |
|  |  | ↓רגישות | ↓סגוליות  |

ערך הניבוי השלילי מחושב על ידי חלוקת מספר התוצאות השליליות אמיתיות בסך מספר התוצאות השליליות אמיתיות ומספר התוצאות השליליות שגויות.

```
                          שליליים אמיתיים
ערך ניבוי שלילי = --------------------------------
                  שליליים אמיתיים + שליליים שגויים
```

לחלופין, ניתן לחשב את ערך הניבוי השלילי בצורה הבאה:

```
                                סגוליות X (שיעור הימצאות - 1)
ערך ניבוי שלילי = ------------------------------------------------------------
                  (רגישות - 1) X שיעור הימצאות + סגוליות X (שיעור הימצאות - 1)

(כאשר ערכי הרגישות, הסגוליות ושיעור ההימצאות יינתנו כשיעור מ־1 ולא באחוזים)
```

כך למשל, אם בדיקה בעלת ערך ניבוי שלילי של 70% קבעה שאדם הוא בריא, ישנה הסתברות של שבעים אחוזים שהאדם אכן בריא. אם לבדיקה יש ערך ניבוי שלילי של 100%, אזי כל אדם שתוצאת בדיקתו שלילית הוא אכן בריא.

ערך ניבוי שלילי יעיל מעצם היותו מדד מעשי לבדיקה רפואית, אלא שהוא גם רגיש לשיעור הימצאות המחלה באוכלוסייה.

ראו גם
------

* ערך ניבוי חיובי
* מדדים לבדיקות אבחון

לקריאה נוספת
------------

* D G Altman, J M Bland. **Diagnostic tests 2: Predictive values.** *British medical journal*. 1994 Jul 9;309(6947):102. PMID 8038641
**ארגון נוסעי התחבורה הציבורית בישראל - תחבורה בדרך שלנו** (באנגלית: **Public Transport Users Assosiation in Israel** או בקיצור **Ptua in Israel**), הוא ארגון חברתי ללא מטרת רווח (מלכ"ר), למען התחבורה הציבורית בישראל. הארגון נוסד ונרשם כעמותה בשנת 2011 במטרה לייצג את הנוסעים המשתמשים בתחבורה הציבורית בישראל ולקדם תוכניות לשיפורה.

אודות הארגון
------------

הארגון קם כמיזם התנדבותי במרץ 2011 בעקבות הרפורמה בתחבורה הציבורית בגוש דן על ידי פעילים עצמאיים מפורום תחבורה ציבורית בפורטל תפוז. בדצמבר 2011 הוכרז כעמותה, ואיגד מתנדבים הפועלים לקידום התחבורה הציבורית באזורים שונים בישראל. הארגון מקדם נושאים שונים כחלק מתפיסתו החינוכית והסביבתית: קידום ופיתוח מערכות הסעת המונים בנות קיימא, קידום חלופות לרכב פרטי, נגישות למוסדות ציבור ומרכזי תעסוקה, מתן העדפה לתשתיות מקדמות תחבורה ציבורית במוסדות התכנון, פעילות לשיפור השירות בשעות הערב ובסופי השבוע, שיפור המידע הזמין לנוסעי התחבורה הציבורית והפצת ניירות עמדה וסקרים בקרב נוסעים. בשנת 2022 כלל הארגון כ-40 מתנדבים. הארגון חבר ב"חיים וסביבה", ארגון הגג של ארגוני הסביבה בישראל.

אנשי הארגון
-----------

חברי הוועד המנהל של העמותה הם מומחים בתחומם, פעילים מקומיים לשיפור התחבורה הציבורית בישראל, אנשי הייטק, אקדמיה ומנהיגים צעירים בקהילה; משה לסקר, מנכ"ל חברת רמה תחבורה ציבורית גולן; עידו עפרוני, מומחה הון אנושי וייעוץ ארגוני, ממובילי מאבק התחבורה במבשרת ציון, עמית שמש, מהנדס תוכנה ופעיל בתחום התחבורה מרמת השרון; עו"ד ארנון פנץ, מומחה רגולציה מתחום האנרגיה הירוקה, יהודה אלבז, לשעבר מנהל אגף בכיר תחבורה ציבורית במשרד התחבורה, עו"ד ניר קפלן, סמנכ"ל רגולציה בהתאחדות המלונות ומקס מורוגובסקי, ממייסדי שבו"ס חולון, המשמש גם כיו"ר פעיל של הוועד המנהל החל מאוגוסט 2020. בתפקיד מנכ"ל הארגון הראשון שימש איתי חיים בהתנדבות, בין מרץ 2012 לינואר 2020. בין אוגוסט 2020 ליולי 2021, שימשה לילך חייבי מנחם כמנכ"לית העמותה.

פעילות הארגון
-------------

בין השנים 2013 ועד 2016, הפעיל הארגון את "פרויקט סרדין" לדיווח על צפיפות בקווי אוטובוס, במטרה להביא נתוני שטח למשרד התחבורה על מנת לשפר תדירות בקווים נבחרים. כמו כן יוזם הארגון פעילויות לשיפור בעיות נקודתיות בתחבורה הציבורית ומעלה סוגיות של חוויות משתמש בפורומים תחבורתיים שונים, גורמי תכנון, ועדות הכנסת ובתקשורת.
הארגון מסייע למקבלי החלטות ברשויות המקומיות ובקרב גורמי ממשל בשיפור התקשורת עם הציבור הרחב כגורם מייעץ ובעל ידע.
בשנת 2016, ביצעה העמותה עבור הקרן הקיימת לישראל מחקר מקיף ובניית מאגר מידע העוסק בנגישות לאתריה באמצעות שימוש בתחבורה הציבורית.
ביוני 2022, פרסמה העמותה מחקר מקיף העוסק בביזור סמכויות התחבורה לרמה האזורית והמקומית, באמצעות הקמת רשויות אזוריות ומטרופוליניות לתחבורה בישראל.

ראו גם
------

* תחבורה ציבורית בישראל
* 15 דקות (ארגון)
* תחבורה היום ומחר

קישורים חיצוניים
----------------

* 

* אתר האינטרנט הרשמי של תחבורה בדרך שלנו
* תחבורה בדרך שלנו, ברשת החברתית פייסבוק

* תחבורה בדרך שלנו, ברשת החברתית טוויטר

* תחבורה בדרך שלנו, ביישום טלגרם

* תחבורה בדרך שלנו, סרטונים בערוץ היוטיוב
* בלוג המידע של הארגון
* תחבורה בדרך שלנו, באתר "גיידסטאר ישראל"
**רוני תורג'מן** (נולד ב-1949 בירושלים) הוא יוצר, מלחין וזמר פופ ורוק ישראלי.

קריירה מוזיקלית
---------------

את הקריירה המוזיקלית החל תורג'מן כזמר בלהקת גייסות השריון, שם שירת לצידם של שלמה יידוב ויצחק קלפטר. תורג'מן, בניגוד לשאר חברי הלהקה, החל לעבוד עם תום שירותו הצבאי כנהג אוטובוס של "אגד" בירושלים.

בשנת 1978 חידש את פעילותו כזמר והקליט בחברת CBS שני שירים בהפקה ועיבוד של מתי כספי, שגם ניגן בהקלטות על כל הכלים. שני השירים, שנכתבו על ידי אהוד מנור, יצאו על גבי תקליט שדרים. את השיר הראשון בסינגל, "זאת לא פעם ראשונה", הלחין תורג'מן ואת השני, "עוד כמה מילים", הלחין כספי.

בדצמבר 1982 השתתף תורג'מן בפסטיבל שירי ילדים מס' 13 עם השיר "ילד בוא הביתה", אותו הלחין למילותיו של יעקב גלעד, ולעיבוד של מתי כספי. השיר לא זכה השיר להצלחה רבה, ותורג'מן שב לעיסוקיו הקודמים כנהג אוטובוס.

בשנת 1987 הוחתם תורג'מן בחברת הליקון. אלבום הבכורה שלו, שנשא את שמו, יצא באותה שנה על גבי תקליט ויניל וכלל עשרה שירים שעיבדו אילן וירצברג, יהודה פוליקר, עדי דגני וגיורא קנת. תורג'מן הלחין את כל השירים למילותיהם של יעקב גלעד ("ציפור פצועה" שהיה השיר הבולט ביותר באלבום, "פרפר חופשי", "ילד בוא הביתה" מפסטיבל שירי הילדים ו"ארץ רחוקה"), אהוד מנור ("אין אהבה" ו"זאת לא פעם ראשונה" שהוקלט מחדש), אורלי מורג ("בקו החלומות") ויוסף אל דרור ("זה לא חשוב (שאת הולכת)"). האלבום נכשל מבחינה מסחרית, ולווה בהופעות מעטות עבור קהל וקליפים אחדים ששודרו ב"זהו זה!" ו"להיט בראש".

בשנת 1992, לאחר דממה תקשורתית ארוכה, חזר תורג'מן עם אלבומו השני והאחרון שיצא בפורמט של CD, "אחיזת עיניים". רוב שירי האלבום, שיצא בחברת NMC והופק באופן עצמאי, עובדו על ידי ארקדי דוכין, וכל שירי האלבום הולחנו על ידי תורג'מן פרט ל"תביני מותק", שהלחין וכתב דוכין. השיר "ליקוי אהבה (השיירה הולכת)", שכתבה דליה שפיגל, בוצע בדואט עם יצחק קלפטר, שעיבד את השיר יחד עם עדי דגני. מתוך אלבום זה יצא הלהיט "כשלא הולך אז לא הולך", שכתב תורג'מן עם מיכה שטרית. האלבום נכשל מסחרית ולא כלל להיטים נוספים פרט ל"כשלא הולך אז לא הולך" והדואט עם קלפטר.

בינואר 2017, תורג'מן הוציא סינגל ראשון, "מגש ספלי התה" מתוך אלבום חדש.

דיסקוגרפיה
----------

### רוני תורג'מן (1987)

* כל השירים הולחנו על ידי תורג'מן. כאן מצוינים שמות מחברי השירים.

1. ציפור פצועה (יעקב גלעד)
2. ארץ רחוקה (יעקב גלעד)
3. זה לא חשוב (שאת הולכת) (יוסף אל דרור)
4. בקו החלומות (אורלי מורג)
5. זאת לא פעם ראשונה (אהוד מנור)
6. חורף מייגע (יעקב גלעד)
7. הסוף לא ידוע (יעקב גלעד)
8. שיר בתנועה (אורלי מורג)
9. פרפר חופשי (יעקב גלעד)
10. אין אהבה (אהוד מנור)

### אחיזת עיניים (1992)

1. סיפורים (דליה שפיגל - רוני תורג'מן)
2. כשלא הולך אז לא הולך (מיכה שטרית - רוני תורג'מן)
3. אחיזת עיניים (דליה שפיגל - רוני תורג'מן)
4. תביני מותק (ארקדי דוכין)
5. את כתבי ואני אנגן (דליה שפיגל - רוני תורג'מן)
6. הכל או לא כלום (יעקב גלעד - רוני תורג'מן)
7. בשבילך (אהוד מנור - רוני תורג'מן)
8. ליקוי אהבה (השיירה הולכת) - בדואט עם יצחק קלפטר (דליה שפיגל - רוני תורג'מן)
9. קוצים ושושנים (מאיר גולדברג - רוני תורג'מן)
10. שבועה (אהוד מנור - רוני תורג'מן)
11. קאובוי של חצות (מיכה שטרית - רוני תורג'מן)

קישורים חיצוניים
----------------

* רוני תורג'מן, באתר שירונט
* רוני תורג'מן, באתר MOOMA (בארכיון האינטרנט)
* ערוץ היוטיוב של רוני
* עמוד הפייסבוק של רוני תורג'מן
לוגו הארגון
**ארגון יהודי עולמי להשבת רכוש** (איל"ר, World Jewish Restitution Organization) הוא ארגון שמשימתו היא השבת רכוש קהילתי יהודי ורכוש יהודי פרטי ללא יורשים, שנגזלו או אבדו במהלך השואה. הארגון פועל בארצות מרכז ומזרח אירופה למעט גרמניה ואוסטריה.

הארגון
------

בעקבות נפילת ברית המועצות והמשטרים הקומוניסטים במזרח אירופה חברו יחד שמונה ארגונים יהודיים גדולים כדי להקים את הארגון. הוא החל לפעול בחודש אפריל 1993. באותה שנה נחתמה אמנה בינו לבין ממשלת ישראל לשם הסדרת שיתוף הפעולה ביניהם.

הארגון מאוגד כעמותה. במסגרתו מתקיימים מועצה וועד מנהל שלארגונים המייסדים והשותפים ולממשלת ישראל יש נציגים בהם. 

המנכ"ל בפועל של הארגון (2017) הוא נחליאל דיסון. מטה הארגון ממוקם בירושלים.

פעולת הארגון והישגיו
--------------------

הארגון פועל ב-18 מדינות שונות במרכז ומזרח אירופה. הוא מקיים בהן מגעים עם ממשלות ורשויות מקומיות בנוגע להחזרת רכוש יהודי שאבד ונשדד - רכוש קהילתי ורכוש פרטי של אנשים שלא נותרו להם יורשים. היכן שהשבת הרכוש אינה אפשרית פועל הארגון לשם תשלום פיצויים עבורו.

הארגון הקים קרנות בארבע מדינות - פולין, רומניה, ליטא והונגריה - בשיתוף פעולה עם הקהילות היהודיות המקומיות בהן לשם טיפול בתביעות להשבת רכוש. הוא משתמש בנכסים שהוא מצליח להשיב לשם עזרה לניצולי השואה ולקהילות היהודיות באותן מדינות.

הארגון היה גם צד להסדר שהושג בין השאר בהתערבותו עם ממשלת שווייץ והבנקים השווייצריים בשנת 1999. במסגרת ההסדר שילמו הבנקים סכום של 1.25 מיליארד דולר.

הארגון פועל בשיתוף פעולה עם ועידת התביעות להשבת חפצי אמנות, חפצי יודאיקה ותשמישי קדושה יהודיים שנגנבו או אבדו בשואה.

פעולות נוספות של הארגון:

* השתתפות בוועידת נכסי תקופת השואה בפראג בשנת 2009, שבעקבותיה ניתנה הצהרת טרזין
* השתתפות בניסוח המסמך **הנחיות ונהלים מועדפים להשבת נכסי נדל"ן שהופקעו או שנתפסו בידי הנאצים, הפשיסטים ומשתפי הפעולה עמם בתקופת השואה בשנים 1939–1945**, אשר נוצר בעקבות הצהרת טרזין ובו תמכו 43 מדינות
* השתתפות בוועידה בפראג לסקירת נכסי נדל"ן ב-2012, שבה נטלו חלק 39 מדינות האיחוד האירופי וארגונים לא ממשלתיים
* תמיכה בפיתוח המכון האירופי למורשת השואה שהוקם בצ'כיה ב-2010.

פעילות הארגון הביאה לאיסוף מידע אודות אלפי נכסים יהודים ציבוריים בארצות השונות - בתי ספר, בתי כנסת, מוסדות רפואיים ומוסדות תרבות. פעילותו הביאה עם השנים להקמת ועדות חקירה ציבוריות במדינות שונות, שריכזו חומר היסטורי על השואה וסייעו ליצירת הסדרים להשבת רכוש יהודי שנגזל.

קישורים חיצוניים
----------------

* אתר הארגון
* על איל"ר באתר מרכז הארגונים של ניצולי השואה בישראל
* אתר למנויים בלבד עופר אדרת, עשרות שנים אחרי המלחמה, פולין סחפה את ישראל למערכה על הרכוש היהודי, באתר הארץ, 13 במאי 2019

הערות שוליים
------------

1. ↑  בשתי מדינות אלו פועלת ועידת התביעות.
2. ↑  שמונת הארגונים המייסדים הם: הקונגרס היהודי העולמי; הסוכנות היהודית; ההסתדרות הציונית העולמית; ג'וינט; בני ברית; ועידת התביעות; מרכז הארגונים של ניצולי השואה בישראל; הכנס האמריקני לניצולי שואה יהודים וצאצאיהם. ארגונים נוספים חברו לארגון בהמשך: הוועד היהודי האמריקני; ועידת רבני אירופה; הקונגרס היהודי האירופי; הקואליציה הלאומית לתמיכה ביהדות איראסיה; אגודת ישראל העולמית.
3. ↑  ראו: הסדר הבנק השווייצרי, באתר איל"ר.
התיקון ה-21 לחוקת ארצות הברית
**התיקון ה-21 לחוקת ארצות הברית** חוקק ב-17 בפברואר 1933, הוא התיקון אשר מבטל את התיקון ה-18, הידוע בשם "חוק היובש".

התיקון
------

### מקור

 **Section 1** 

The eighteenth article of amendment to the Constitution of the United States is hereby repealed.

 **Section 2** 

The transportation or importation into any State, Territory, or possession of the United States for delivery or use therein of intoxicating liquors, in violation of the laws thereof, is hereby prohibited.

 **Section 3** 

This article shall be inoperative unless it shall have been ratified as an amendment to the Constitution by conventions in the several States, as provided in the Constitution, within seven years from the date of the submission hereof to the States by the Congress.

### תרגום

 **סעיף 1**   

התיקון ה-18 לחוקת ארצות הברית מבוטל בזה.
 **סעיף 2**   

העברה, ייבוא או צריכה של משקאות משכרים בשטח כל מדינה, טריטוריה או כל שטח אחר בבעלות ארצות הברית נאסרת אם היא עומדת בסתירה לחוקי המקום.
 **סעיף 3**   

תיקון זה לא ייחשב כאילו נתקבל אלא אם כן יאושר כתיקון לחוקה על ידי ועידות במדינות השונות כמתואר בחוקה תוך שבע שנים מיום הגשתו למדינות הברית על ידי הקונגרס.
### מהות

התיקון ה-21 ביטל את חוק היובש ברמה הפדרלית, אך שמר את זכותן של המדינות השונות לחוקק חוקי יובש משלהן. מדינות רבות שמרו בהתחלה על זכות זו, אך בהדרגה חדלו מכך (מיסיסיפי הייתה האחרונה לבטל את חוק היובש שלה, בשנת 1966). כיום, רוב המדינות מעבירות את הסמכות לחוקק חוקי יובש לערים ולמחוזות בשטחן.

תולדות
------

התיקון ה-21 עבר בקונגרס ב-20 בפברואר 1933 ואושר על ידי שלושה רבעים מהמדינות ב-5 בדצמבר אותה שנה. 

תיקון זה הוא היחיד עד כה בתולדות ארצות הברית כולה אשר אושר על ידי ועידות ברחבי המדינות השונות, ולא על ידי בתי המחוקקים שלהן.

קישורים חיצוניים
----------------

ויקישיתוף מדיה וקבצים בנושא **התיקון ה-21 לחוקת ארצות הברית** בוויקישיתוף
* התיקון ה-21 לחוקת ארצות הברית, באתר אנציקלופדיה בריטניקה (באנגלית)

* National Archives: Twenty first Amendment
* CRS Annotated Constitution: Twenty first Amendment


| חוקת ארצות הברית |
| --- |
| טרום החוקה | אמנת המייפלאואר • הכרזת העצמאות • תקנון הקונפדרציה • ועידת החוקה • כתבי הפדרליסט |  |
| גוף החוקה | מבוא • פרק 1 • פרק 2 • פרק 3 • פרק 4 • פרק 5 • פרק 6 • פרק 7 • החותמים על החוקה |
| תיקונים לחוקת ארצות הברית | 

|  |  |
| --- | --- |
| מגילת הזכויות | 1 • 2 • 3 • 4 • 5 • 6 • 7 • 8 • 9 • 10 |
| תיקונים נוספים | 11 • 12 • 13 • 14 • 15 • 16 • 17 • 18 • 19 • 20 • 21 • 22 • 23 • 24 • 25 • 26 • 27 |

 |

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n97009358
* VIAF: 184385935
* WorldCat (עם VIAF): 184385935

 |
**אלבטרוס לבן-ראש** (שם מדעי: ***Thalassarche steadi***) הוא מין של אלבטרוס, שחי באיים הסמוכים לניו זילנד. ישנם חילוקי דעות לגבי הטקסונומיה של מין זה; לפי מיונים מסוימים, מין זה והאלבטרוס לבן-הכיפה הם אותו מין.

מאפיינים
--------

אורכו כ-90 עד 99 ס"מ, ומוטת כנפיו כ-220 עד 256 ס"מ. הפנים אפורות, הכיפה לבנה, ומעל העין יש "פס גבה" כהה. הגב אפור כהה, והזנב שחור. צבע המקור נע בין אפרפר לכחלחל, וקצהו צהוב. רוב ככל שאר הגוף לבן. לפרטים מסוימים יש גב לבן, עם נוצות חומות פזורות. הצעירים בעלי גוון כהה יותר: הראש כהה, הגב והעורף אפורים, המקור אפור וקצהו שחור.

האלבטרוסים ממין זה ניזונים מדגים, סילוניות, מיתרני זנב וסרטנאים. הם צדים בדרך כלל קרוב מאוד לפני המים, אם כי הם עשויים לצלול לעומק רדוד יחסית על מנת להשיג את מזונם. האלבטרוסים לבני-הראש מקננים כל שנה על איים קטנים וסלעיים שסמוכים לאזור מחייתם.

מין זה אנדמי לאיים הסמוכים לניו זילנד. אוכלוסייתו כוללת, לפי ההערכות (נכון ל-2007), כ-350,000 עד 375,000 פרטים, ועד 75,000 זוגות מקננים.

קישורים חיצוניים
----------------

ויקישיתוף מדיה וקבצים בנושא **אלבטרוס לבן-ראש** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ARKive
* NCBI
* GBIF
 |

הערות שוליים
------------

1. ↑  אלבטרוס לבן-ראש באתר הרשימה האדומה של IUCN

| אלבטרוסיים |
| --- |
| אלבטרוס גדול | אלבטרוס מלכותי (אלבטרוס מלכותי צפוני) • אלבטרוס נודד • אלבטרוס טריסטני • אלבטרוס אמסטרדם • אלבטרוס אנטיפודי |  |
| אלבטרוס צפון פסיפי | אלבטרוס שטלר • אלבטרוס נצחי • אלבטרוס גלאפגוס • אלבטרוס שחור-רגל |
| אלבטרוס עשון | אלבטרוס עשון • אלבטרוס אפור |
| אלבטרוס שחפי | אלבטרוס בולר • אלבטרוס לבן-כיפה • אלבטרוס לבן-ראש • אלבטרוס צ'טהאם • אלבטרוס צהוב-חרטום • אלבטרוס צהוב-חרטום הודי • אלבטרוס אפור-ראש • אלבטרוס שחור-גבות • אלבטרוס סלבין • אלבטרוס קמפבל |
**רמי מארבאל** (בצרפתית: **Rémi Maréval**, נולד ב-24 בפברואר 1983 בדומונט שבצרפת) הוא כדורגלן צרפתי המשחק בעמדת המגן השמאלי.

קריירה
------

מארבאל החל את דרכו בגיל 14 במחלקת הנוער של שנטילי, ובשנת 2001 עבר לבווה מהליגה הצרפתית השנייה, בשורותיה רשם 38 הופעות והבקיע שער אחד.

בגיל 21 עבר לאולדהאם אתלטיק האנגלית אך מיעט לשחק ורשם 6 הופעות בהן כבש שני שערים, ובשנת 2004 עבר לגזלק אז'אקסיו הצרפתית עמה שיחק ב-37 משחקי ליגה וכבש שער אחד. לאחר מכן עבר לטור, בה ערך 64 הופעות וכבש שני שערים, ובשנת 2007 עבר לנאנט ובוסף העונה עם מגן נוסף מהקבוצה ז'אן-ז'אק פייר נכלל בנבחרת העונה של הליגה. בעונתו השנייה במועדון עלתה הקבוצה לליגה הבכירה ומאראבל היה שותף פעיל כאשר לקח חלק ב-31 משחקי ליגה.

בשנת 2010 עזב את צרפת וחתם בשורות זולטה ורכם מליגת העל הבלגית, בה רשם 40 הופעות ליגה וכבש 6 שערים. לאחר שתי עונות עבר למועדון בלגי אחר, גנט, בו כבש ארבעה שערים ב-48 הופעות.

ב-2 בפברואר 2014 הגיע מאראבל לישראל וחתם במכבי תל אביב עד לסוף העונה. הוא ערך את משחק הבכורה שלו במדי הקבוצה ב-15 בפברואר 2014 במשחק החוץ נגד מכבי פתח תקווה ואף כבש שער כבר בהופעתו הראשונה. מארבאל היה שותף לזכייתה של מכבי תל אביב באליפות, ובתום העונה שוחרר מהמועדון.

בינואר 2015 חתם מארבאל בקבוצת MOL וידי מליגת העל ההונגרית, אך הוא שוחרר ממנה ב-31 באוגוסט.

תארים
-----

מכבי תל אביב
* אליפות: 2013/2014

קישורים חיצוניים
----------------

ויקישיתוף מדיה וקבצים בנושא **רמי מארבאל** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  מאראבל חתם עד תום העונה, באתר מכבי תל אביב, 2 בפברואר 2014

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"רמי מארבאל"**.
**אלבטרוס לבן-כיפה** (שם מדעי: ***Thalassarche cauta***) הוא עוף ימי בינוני בגודלו ממשפחת האלבטרוסיים. הוא מקנן באיים הסמוכים לאוסטרליה וניו זילנד, ותפוצתו בים מקיפה אזורים נרחבים באוקיינוס הדרומי. לעיתים אף יימצא בסמוך לחופי האוקיינוס השקט של ארצות הברית. בעבר, התאוריות הטקסונומיות המקובלות כללו במין זה גם את אלבטרוסי סאלווין ואת אלבטרוסי צ'טהאם, אולם הוחלט להפרידם ולהתייחס אליהם כמינים נפרדים.

ניצוי האלבטרוס: נוצות הגב, הכנפיים העליונות והזנב כהות, בעוד שבטנו, צווארו וכנפיו התחתונות - לבנים. כיפת ראשו האפור לבנה (ומכאן שמו), אולם מעל עיניו מעין גבות שחורות. מקורו אפור בהיר, וקצהו - צהוב. אורכו כ-98 סנטימטרים, מוטת כנפיו - כ-254 סנטימטרים, ומשקלו - כ-4.1 קילוגרמים. הוא תופס את טרפו תוך צלילה מן האוויר, ולעיתים אף צולל פנימה לתוך המים (לעומק של עד חמישה מטרים). מזונו המועדף כולל בעיקר דגים, ובאופן פחות - דיונונים (בשונה מאלבטרוסים רבים אחרים).

גלריה
-----

* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אלבטרוס לבן-כיפה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ARKive
* ITIS
* NCBI
* GBIF
 |

הערות שוליים
------------

1. ↑  אלבטרוס לבן-כיפה באתר הרשימה האדומה של IUCN

| אלבטרוסיים |
| --- |
| אלבטרוס גדול | אלבטרוס מלכותי (אלבטרוס מלכותי צפוני) • אלבטרוס נודד • אלבטרוס טריסטני • אלבטרוס אמסטרדם • אלבטרוס אנטיפודי |  |
| אלבטרוס צפון פסיפי | אלבטרוס שטלר • אלבטרוס נצחי • אלבטרוס גלאפגוס • אלבטרוס שחור-רגל |
| אלבטרוס עשון | אלבטרוס עשון • אלבטרוס אפור |
| אלבטרוס שחפי | אלבטרוס בולר • אלבטרוס לבן-כיפה • אלבטרוס לבן-ראש • אלבטרוס צ'טהאם • אלבטרוס צהוב-חרטום • אלבטרוס צהוב-חרטום הודי • אלבטרוס אפור-ראש • אלבטרוס שחור-גבות • אלבטרוס סלבין • אלבטרוס קמפבל |
אין תמונה חופשיתאין תמונה חופשית
**רמי הסמן** (נולד ב-28 בספטמבר 1958) הוא איש פרסום, מרצה וחוקר לשיווק מדיני וחברתי, ומראשי המאבק באיידס בישראל. הסמן אובחן כנשא HIV במהלך הקריירה שלו כאיש פרסום ואסטרטגיה שיווקית, ומאז ניתב את פעילותו המקצועית-התנדבותית להנהגת המאבק במגפה ולקידום המודעות הציבורית לנושא.

ביוגרפיה
--------

הסמן נולד בתל אביב, ובין השנים 1962‏-1968 חי עם משפחתו בשיקגו, ארצות הברית. הוא למד בתיכון עירוני א' בתל אביב וסיים ב-1977. בתקופת לימודיו שימש כיושב-ראש סניף תל אביב של ארגון 'נוער לנוער' ( 1975‏-1976).

לאחר שרותו הצבאי בצה"ל (1978‏-1982) כקצין נ"מ הוא סיים לימודי תואר ראשון בכלכלה באוניברסיטה העברית בירושלים, לימודי תואר שני בבית הספר למנהל עסקים של האוניברסיטה, וקיבל דיפלומה בפרסום בינלאומי מטעם איגוד הפרסום הבינלאומי (IAA).

במהלך הקריירה המקצועית שלו ניהל הסמן את מחלקות המחקר והאסטרטגיה ("פלנינג") במשרדי הפרסום גיתם ופוגל-לוין, והיה מראשוני האסטרטגים בענף הפרסום בישראל. הוא עסק בפיתוח וביישום של מודלים אסטרטגיים בתחום הפרסום והתקשורת השיווקית, ושימש כיועץ אסטרטגי למשרדי ממשלה שונים, לגופים ציבוריים ולתאגידים במגזר הפרטי. במקביל ריכז את תחום לימודי הפרסום במכללה למנהל, לימד מנהל עסקים בבית הספר לתיירות של משרד התיירות, ושימש כמזכיר איגוד הפרסום הבינלאומי בישראל. 

בשנת 1996 אובחן אצל הסמן נגיף הHIV (הגורם למחלת האיידס) בשלב מתקדם. הוא עזב את עבודתו בחברת הפרסום והחל בפעילות התנדבותית ב"בלה דואגת" - זרוע הסברה ממוקדת לקהילה הגאה של הוועד למלחמה באיידס, שנועדה להילחם בהתפשטות מגפת האיידס בישראל ולהקל על חייהם של אנשים החיים עם הנגיף. הסמן הביא עמו את ניסיונו כפרסומאי וכאיש תקשורת שיווקית, והפרויקט הראשון שניהל היה הפקת חוברת הסברה בשם "יש חיים אחרי האיידס", שחולקה חינם לחולים ולנשאים. 

בשנת 1997 שימש הסמן כיושב ראש מטה המאבק של ארגוני האיידס בישראל. גוף זה ריכז באותה תקופה את המאבק של ארגוני הבריאות בישראל על הכללת התרופות לטיפול במחלות האיידס, הסרטן והסוכרת בסל שירותי הבריאות, מאבק שלאחריו תוקן חוק ביטוח בריאות ממלכתי. הוא כיהן גם כיושב ראש הנהלת הוועד למלחמה באיידס במשך שלוש שנים, שבהן עסק בשדרוג המאבק באיידס בישראל במישור הממלכתי, התקשורתי, החינוכי והארגוני. במהלך שנים אלה גדל משמעותית תקציב הארגון, והוא הפך לאחד מארגוני הבריאות המשפיעים במדינה. 

במקביל עסק בפעילויות נוספות במסגרת קהילת הלהט"ב בישראל. בין היתר השתתף בהפקת אירועי הגאווה ובניהול מאבקים פוליטיים לטובת הקהילה. בשנת 2003 זכה באות "יקיר הקהילה". ב-2004 פרש הסמן מתפקידיו הרשמיים השונים, אך המשיך לשמש יועץ אסטרטגי חיצוני לארגוני האיידס והלהט"ב בפעילויותיהם.

כיום מרצה הסמן בתוכנית הבינלאומית של בית-הספר למנהל עסקים במרכז הבינתחומי הרצליה, וחוקר בבית-הספר לממשל ולמדיניות בפקולטה למדעי החברה של אוניברסיטת תל אביב.

קישורים חיצוניים
----------------

* רמי הסמן, באתר המרכז הבינתחומי הרצליה
* רמי הסמן באתר "רשימות"
* רשימת כתבות בעיתונים
* טורים של הסמן בתחום המאבק באיידס, באתר טבעלייף
* רמי הסמן אלבום תמונות - דיוקנאות מקהילת להט"ב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011525767605171

 |
**אַבְּדִי אִיפֶּקְצִ'י אָרֵנָה** (בטורקית: **Abdi İpekçi Arena**) היה אולם ספורט רב-תכליתי בעיר איסטנבול שבטורקיה. באולם, שנפתח בשנת 1986, הייתה קיבולת של 12,270 מושבים במשחקי כדורסל, והוא היה בזמנו האולם השלישי בגודלו בעיר ובמדינה כולה, אחרי היכל סינאן ארדם (16,000 מושבים במשחקי כדורסל) ואולקר ספורט ארנה (13,800). בשנת 2018 נהרס האולם.

אבדי איפקצ'י ארנה נקרא על שם אבדי איפקצ'י (אנ'), עיתונאי טורקי ידוע ועורך ראשי של היומון "מילייט", שנרצח בשנת 1979 על ידי מהמט אלי אג'ה, שניסה להתנקש מאוחר יותר, בלא הצלחה, בחייו של האפיפיור יוחנן פאולוס השני.

האולם כונה לא אחת בעיתונות הישראלית "היכל התרבוש".

שימושים עיקריים
---------------

האולם היה אולם הבית של הקבוצות אנאדולו אפס וגלאטסראיי, שמשחקות בליגת העל הטורקית וביורוליג וביורוקאפ בהתאמה, וגם קבוצת גלאטסראיי נשים, המשחקת בליגת העל הטורקית וכן ביורוקאפ (אם כי לא באופן רציף). בשנת 2009 זכתה קבוצת הנשים של גלאטסראיי באליפות היורוקאפ.

האולם היה אולמה הביתי של פנרבחצ'ה אולקר בין השנים 1992–2010, עד שעברה לאולם היכל סינאן ארדם. בשיקטש, שאולמה הביתי הוא אקאטלר ארנה, בעל קיבולת של 3,200 מושבים, אירחה בעונת 2012/13 את משחקי היורוליג הביתיים שלה באבדי איפקצ'י ארנה.

אירועים באולם
-------------

המתקן שימש לאירועי ספורט מקומיים ובינלאומיים שונים: כדורסל, כדורעף, היאבקות וכיוצא באלה, וכן כאולם קונצרטים. הוא אירח, בין השאר, את הספייס גירלז באוקטובר 1997, את אליפות אירופה בכדורסל 2001 (השלבים המכריעים), את אירוויזיון 2004, את אליפות אירופה בכדורעף 2009 (ביחד עם איזמיר) ואת ה"פיינל אייט" של ליגת היורוליג לנשים ב-2012.

* אבדי איפקצ'י ארנהאבדי איפקצ'י ארנה
* אבדי איפקצ'י ארנה – משחק בין גלאטסראיי לבין טרסוס בליגת הנשים הטורקית (2011)אבדי איפקצ'י ארנה – משחק בין גלאטסראיי לבין טרסוס בליגת הנשים הטורקית (2011)
* אבדי איפקצ'י ארנהאבדי איפקצ'י ארנה

קישורים חיצוניים
----------------

ויקישיתוף מדיה וקבצים בנושא **אבדי איפקצ'י ארנה** בוויקישיתוף
* טורקיה 2010 באתר פיב"א – הארנות של איסטנבול (באנגלית)
* ארנת הכדורסל אבדי איפקצ'י באיסטנבול, באתר איסטנבול הגדולה (באנגלית)
* קומפלקס הספורט אבדי איפקצ'י (תמונות), באתר foursquare.com (באנגלית)
* אבדי איפקצ'י ארנה, באתר stambul4you.ru (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: b065c36f-b40b-4674-9e93-aad65890adda
* VIAF: 4068147484287249360000
* WorldCat (עם VIAF): 4068147484287249360000

 |
| Yy |
| --- |
| YyYy |
| **אלפבית לטיני** |
| Aa | Bb | Cc | Dd | Ee | Ff | Gg |
| Hh | Ii | Jj | Kk | Ll | Mm | Nn |
| Oo | Pp | Qq | Rr | Ss | Tt | Uu |
|  | Vv | Ww | Xx | Yy | Zz |  |

**Y** (ואי) היא האות העשרים וחמש באלפבית הלטיני.

היסטוריה
--------

האות היוונית אופסילון שימשה בתחילה לסימון ההברה שורוק, לאחר מכן ייצגה את האות י ולבסוף שימשה כחיריק.
בלטינית ובאנגלית עתיקה שימשה עבור הצליל "י", מאוחר יותר הפכה שוב למשמשת כתנועת החיריק.

במכונות הדפוס אשר יובאו לארצות הברית בסביבות המאה ה־15, היה נהוג לייצג את הדיגרף th בעזרת ה־ת'ורן (Þ), הרגל אשר הוחלף עם היעלמות אות זו בייצוגו על ידי האות Y. עקב כך, נתגבשו מושגים הנחשבים מיושנים כיום והמשמשים באנגלית לכוון לייצוג ארכאי, כגון Ye, במקום The כאשר ביטוי המילה במקור היה זהה, בהתאם.

בשפה הספרדית, האות Y נהגית בצורות שונות, כתלות במדינה ואף באזור בתוך המדינה. למשל, המילה Yo ("אני"), נהגית כ-"יוֹ" במרבית שטחה של ספרד ובמדינות הצפוניות של אמריקה הדרומית, "שוֹ" במרכז ארגנטינה ובאורוגוואי, ו"ז'וֹ" או "ג'וֹ" באזור פטגוניה (דרום ארגנטינה וצ'ילה).

ייצוגים נוספים
--------------

דגל הקוד הבינלאומי של האות Y
באלפבית פונטי מייצגת את האות המילה "**ינקי**" (**Yankee**).

ב-ASCII מיוצגת על ידי 89 (Y) ו-121 (y).

בקוד מורס מיוצגת האות על ידי שני קווים נקודה וקו:

– · – –
בכתב ברייל האות מיוצגת:

התפתחות האות Y
--------------

|  |  |  |  |
| --- | --- | --- | --- |
| פרוטו שמית | פיניקית | יוונית | לטינית Y |
| וו פרוטו שמית | וו פיניקית | אופסילון יוונית | Y לטינית |

משמעויות האות Y
---------------

* איגוד צעירי הנוצרים (YMCA), ידוע גם כ"The Y"
* אוניברסיטת בריגהאם יאנג, מכונה במשלב דיבורי "The Y"
* בביוכימיה, Y מיצגת תירוסין.
* בגנטיקה, Y מייצגת את כרומוזום Y.
* בכימיה, Y מסמלת את היסוד איטריום.
* בכלכלה, Y מייצגת הכנסה.
* במתמטיקה:
	+ Y מייצגת משתנה שני אחרי X.
* ביחידות SI:
	+ Y, יוטא היא קידומת שמשמעה 1024.
	+ y, יוקטו היא קידומת שמשמעה 10-24.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **Y** |

הערות שוליים
------------

1. ↑  מדריך להגייה ספרדית
2. ↑  YMCA of the USA - A Leading Nonprofit Organization, www.ymca.org (באנגלית)
3. ↑  דוגמה לפוסט בפייסבוק של תעסוקת סטודנטים ב-BYU שמשתמשים בכינוי, באתר Facebook
4. ↑   Why is BYU called "the Y"?, סרטון בערוץ "Brigham Young University", באתר יוטיוב (אורך: 1:00)
**שבעת הסמוראים** (ביפנית: サムライセブン) היא סדרת אנימה יפנית בת 26 פרקים אשר הופקה לשידור על ידי אולפני האנימציה Gonzo בשנת 2004 ומבוססת על הסרט שבעת הסמוראים משנת 1954 של הבמאי אקירה קורוסאווה. הסדרה בוימה על ידי טושיפומי טאקיזאווה והמוזיקה של הסדרה הולחנה בידי קאורו וואדה ואייטצו היישי.

עלילה
-----

samurai 7 מספר את סיפורו של כפר אורז, קאנה. כל שנה בעת הקציר קבוצת שודדים באה וגונבת כמעט את כל האורז שנקצר בשנה ההיא. עם הזמן השודדים נעשים יותר ויותר תובעניים, ומתחילים לקחת בנוסף לאורז גם ילדים ונשים. המנהיג הזקן של כפר קאנה מחליט שכדי להגן על הכפר יש לשכור סמוראים שיגנו עליו. לכפר אין כסף ולכן עליו למצוא סמוראים שילחמו תמורת שכר של אורז.

שלושה כפריים עוזבים את הכפר כדי לגייס סמוראים. הם נוסעים לעיר ומחפשים סמוראים שילחמו בשבילם, אחרי שהם מוצאים שבעה סמוראים ועושים בעיות בעיר, מחליטים הכפריים שצריך לחזור לקאנה כדי להכין ביצורים נגד השודדים.
הסמוראים מלמדים את הכפריים קשתות, בניית חומות ובניית בליסטרה. אחרי שהם מביסים בהצלחה את השודדים, הסמוראים מתקיפים נגד הבירה כדי להביס שליט תאב-בצע שלא מזמן עלה לשלטון כקיסר. אחרי אבדות כבדות מצד הסמוראים וכמעט-השמדתו של כפר קאנה, הבירה סוף סוף מובסת.

שירי תמה
--------

* פתיחה:"בלתי-מוגבל" הולחן בידי נאנאסה איקאווה
* סגירה:"פוהן"(תרגום:הימצאות) הולחן בידי 'Rin

קישורים חיצוניים
----------------

* 

* אתר האינטרנט הרשמי של Samurai 7 (ביפנית)

* "Samurai 7", במסד הנתונים הקולנועיים IMDb (באנגלית)

* "Samurai 7", באתר נטפליקס

* "Samurai 7", באתר Hulu סדרות (באנגלית)

* "Samurai 7", במסד הנתונים הקולנועיים KinoPoisk (ברוסית)
* האתר הרשמי של samurai 7 (ביפנית)
**אלבום מחזמר** (נקרא גם: **הקלטת קאסט**; באנגלית: **Cast recording**) הוא סוג של אלבום במסגרתו מקליטים מחזמר ואת השירים שבוצעו בו. מטרתו היא לתעד את השירים כפי שהם בוצעו במחזמר ונחוו על ידי הקהל. האלבום מציג את הקולות של צוות השחקנים המקוריים של המחזמר. הקלטות של שחקנים כוללת את הקאסט המקורי שהוצג במחזמר מסוים, למשל, "הקלטת הקאסט המקורי בברודוויי" (OBCR) או "הקלטת הקאסט המקורי בלונדון" (OLCR).

הקלטות של שחקנים הן (בדרך כלל) הקלטות אולפן ולא הקלטות חיות. עם זאת, מילות השיר והתזמורות המוקלטות זהות (או דומות מאוד) לאלו של השירים כפי שהוצגו בתיאטרון.

במרוצת השנים, הפך האלבום של "פנטום האופרה" (1986), *The Phantom of the Opera*, לאלבום המחזמר הנמכר ביותר בכל הזמנים, עם מכירות של למעלה מ-40 מיליון עותקים ברחבי העולם.

אלבומי המחזמר הנמכרים ביותר בכל הזמנים
--------------------------------------

אלבום המחזמר הנמכר ביותר בכל הזמנים הוא, *The Phantom of the Opera*, של שרה ברייטמן ואנדרו לויד ובר.

| שנה | אמנ/ית | שם | מכירות | מקור |
| --- | --- | --- | --- | --- |
| 1986 | שרה ברייטמן ואנדרו לויד ובר | *The Phantom of the Opera* | 40,000,000 |  |
| 1987 | מייקל קרופורד, שרה ברייטמן וסטיב ברטון | *Highlights from The Phantom of the Opera* | 5,000,000 |  |
| 1985 | אלן בובליל וקלוד-מישל שנברג | *Les Misérables* | 3,000,000 |  |
| 1956 | רקס הריסון וג'ולי אנדרוז | *My Fair Lady* | 3,000,000 |  |
| 2003 | סטיבן שוורץ | *Wicked* | 3,000,000 |  |
| 1983 | צוות השחקנים המקורי של ברודוויי | *Cats* | 2,000,000 |  |

הערות שוליים
------------

1. 1 2  Celine, Difference Between Soundtrack and Cast Recording | Difference Between (ב־American English)
2. 1 2 3  Phantom of the Opera: Hugh Panaro & Sara Jean Ford return, New York Theater Guide, ‏20171019 (באנגלית)
3. 1 2  Gold & Platinum, RIAA (ב־American English)
4. 1 2 3  Best Selling Musical Cast Recordings of All Time (Message Board), www.broadwayworld.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007407403505171
* LCCN: sh2017004121

 |
**YUM‏** (קיצור של **Yellowdog Updater, Modified**) היא תוכנת מערכת ניהול חבילות מבוססת שורת פקודה, למערכות הפעלה של לינוקס המשתמשות בחבילות תוכנה בפורמט RPM.

התוכנה מבוססת קוד פתוח, ומופצת תחת הרישיון הציבורי הכללי של גנו. התוכנה בבסיסה בעלת ממשק שורת פקודה, אך בהמשך פותחו לה ממשקים גרפיים בעלי פונקציונליות דומה. 

פותחה על ידי סת' וידאל וקבוצת מתנדבים נוספת, כשכתוב מלא של Yellowdog Updater (בקיצור **YUP**) קודמתה, כדי לטפל בחבילות הפצת הלינוקס רד האט, שהיו בשימוש מחלקת הפיזיקה של אוניברסיטת דיוק. בהמשך התקבלה התוכנה בהפצות Red Hat Linux, פדורה, CentOS, והפצות רבות נוספות מבוססות RPM, כולל Yellow Dog Linux, שהייתה ההפצה המקורית בה הוחלף YUP ל-YUM.

ניהול באמצעות **YUM**, מתבצע בעזרת החבילות yum-updatesd ,yum-updateonboot, ו-yum-cron או PackageKit‏.

ראו גם
------

* כלי האריזה המתקדם (APT)

קישורים חיצוניים
----------------

ויקישיתוף מדיה וקבצים בנושא **YUM** בוויקישיתוף
* 

* אתר האינטרנט הרשמי של YUM (באנגלית)
* Yum על רגל אחת, באתר - לינמגזין

הערות שוליים
------------

1. ↑  מפרט פקודות YUM בשורת הפקודה
2. ↑  הסבר על YUM בו מוזכר המפתח
3. ↑  דף פרטים אודות המפתח
4. ↑  הסבר אודות PackageKit
**אריק סרה** (בצרפתית: **Éric Serra**; נולד ב-9 בספטמבר 1959 בסנט מנדה, צרפת) הוא מוזיקאי ומלחין צרפתי. ידוע בעיקר ככותב הפסקולים הכמעט קבוע לסרטיו של לוק בסון.

רקע כללי ועבודותיו עם לוק בסון
------------------------------

סרה נולד וגדל בסנט מנדה, פרוור הגובל בפריז. גדל בבית מוזיקלי - אביו, קלוד סרה, היה פזמונאי מצליח בשנות ה-50 וה-60. אמו מתה כשהיה בן 7. למד לבדו לנגן בגיטרה בגיל 11, ובגיל 15 הפך למוזיקאי מקצועי וניגן בין היתר עם הזמר הגינאי-צרפתי מורי קאנטה.

בתחילת שנות ה-80 פגש את לוק בסון והתיידד איתו. בסון הפקיד בידי סרה את כתיבת הפסקול לסרטו הראשון, "הקרב האחרון". מאז הלחין סרה את הפסקולים לכל הסרטים שבסון ביים (למעט "אנג'ל A" ו-"ולריאן ועיר אלף הכוכבים"), ולסרטים נוספים שבסון השתתף בכתיבתם והפקתם.

סרה מיעט לכתוב פזמונים, אך במספר מקרים חרג ממנהגו וכתב פזמונים לסרטים להם כתב פסקולים. כך היה ב"רכבת תחתית", "הכחול הגדול" ו"האלמנט החמישי".

על אחד מפסקוליו לסרטי לוק בסון זכה בפרס סזאר ("הכחול הגדול") והיה מועמד לפרס סזאר על חמישה נוספים: "רכבת תחתית", "ניקיטה", "לאון", "האלמנט החמישי" ו"ז'אן דארק".

פרויקטים נוספים
---------------

ב-1995 כתב את הפסקול ל"גולדן איי", מסדרת סרטי ג'יימס בונד. הפסקול, שהיה אוונגרדי ושונה תכלית שינוי מהפסקולים הרגילים של סרטי ג'יימס בונד, התקבל ברגשות מעורבים על ידי מעריצי הסדרה. מפיקי הסרט בחרו להשמיט את המוזיקה של סרה מאחת הסצינות המרכזיות בסרט, מרדף הטנקים ברחובות סנקט פטרבורג, ושכרו לשם כך את שירותיו של המלחין האנגלי ג'ון אלטמן.

ב-1998 הוציא סרה, בפעם הראשונה והיחידה, אלבום רוק. שם האלבום, RXRA, הוא משחק מילים על שמו - כשהאותיות מבוטאות בשמן הצרפתי (אֶר-איקס-אֶר-אָה), מבוטא למעשה שמו. מאז מופיעות האותיות לעיתים כמחליפות את שמו במתן הקרדיטים לפרויקטים בהם הוא עוסק.

ב-2002 כתב את הפסקול לעיבוד המחודש ל"רולרבול" ולסרט הצרפתי "ג'ט לאג".

כתב את המוזיקה למופע של הקוסם כריס אנג'ל וקרקס השמש, המוצג בהצלחה בלאס וגאס מאז 2008.

קישורים חיצוניים
----------------

ויקישיתוף מדיה וקבצים בנושא **אריק סרה** בוויקישיתוף
* 

* אתר האינטרנט הרשמי של אריק סרה (בצרפתית ובאנגלית)
* אריק סרה, ברשת החברתית פייסבוק

* אריק סרה, ברשת החברתית טוויטר

* אריק סרה, במסד הנתונים הקולנועיים IMDb (באנגלית)

* אריק סרה, באתר AllMovie (באנגלית)

* אריק סרה, במסד הנתונים הקולנועיים KinoPoisk (ברוסית)

* אריק סרה, באתר AllMusic (באנגלית)

* אריק סרה, באתר MusicBrainz (באנגלית)

* אריק סרה, באתר Discogs (באנגלית)

* אריק סרה, באתר Songkick (באנגלית)

* אריק סרה, באתר SecondHandSongs

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007378745805171
* BNE: XX1176277
* BnF: cb13933144c (data)
* GND: 134520033
* ISNI: 0000 0001 2102 8246
* LCCN: nr95015385
* MusicBrainz: 974fa09f-8761-4fbb-b156-390417d125ae
* NKC: xx0028409
* NLP: A12568697
* NTA: 279901461
* SNAC: w6bc4tvc
* SUDOC: 060604328
* VIAF: 85475306
* WorldCat: lccn-nr95015385

 |
**אלבטרוס סאלווין** (שם מדעי: ***Thalassarche salvini***) הוא עוף ימי גדול הנפוץ ברחבי האוקיינוס הדרומי. בעבר הוא נחשב לתת-מין של האלבטרוס לבן-הכיפה; מחקרים מולקולריים שנערכו באחרונה הראו כי יש לפצל את האלבטרוס לבן-הכיפה לשלושה מינים נפרדים - האלבטרוס לבן-הכיפה, אלבטרוס צ'טהאם (*Thalassarche eremita*) ואלבטרוס סאלווין. שמו ניתן לו על ידי הלורד וולטר רוטשילד, על שם האורניתולוג האנגלי אוזברט סאלווין.

אורכו כ-90 סנטימטרים. ראשו וגבו של אלבטרוס זה אפורים; בטנו וישבנו - לבנים. מקורו אפור דהוי עד לקצהו הצהוב. הוא נוהג להתרבות במושבות בשלוש קבוצות איים באוקיינוס הדרומי, באיי קרוזט באוקיינוס ההודי, וכן באיי באונטי ובאיי סנארס שנמצאים דרומית לניו זילנד. הנקבה מטילה ביצה יחידה בחודש ספטמבר. שני ההורים דוגרים עליה עד תחילת חודש נובמבר. הגוזל מתחיל לעוף לאחר ארבעה חודשים.

תפוצת אלבטרוסי סאלווין בים משתרעת מדרום אפריקה ועד אוסטרליה. חלק מן האלבטרוסים אף יגיעו עד חופי דרום אמריקה. אוכלוסייתם העולמית נאמדה בכ-76,000 זוגות ב-1978, וכ-20 שנים אחרי כן (1998) היא הצטמצמה משמעותית על פי ההערכות, ואומדנה היה כ-31,750 זוגות בלבד.

קישורים חיצוניים
----------------

ויקישיתוף מדיה וקבצים בנושא **אלבטרוס סאלווין** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ARKive
* ITIS
* NCBI
* GBIF
 |

* אלבטרוס סאלווין באתר BirdLife International

הערות שוליים
------------

1. ↑  אלבטרוס סאלווין באתר הרשימה האדומה של IUCN

| אלבטרוסיים |
| --- |
| אלבטרוס גדול | אלבטרוס מלכותי (אלבטרוס מלכותי צפוני) • אלבטרוס נודד • אלבטרוס טריסטני • אלבטרוס אמסטרדם • אלבטרוס אנטיפודי |  |
| אלבטרוס צפון פסיפי | אלבטרוס שטלר • אלבטרוס נצחי • אלבטרוס גלאפגוס • אלבטרוס שחור-רגל |
| אלבטרוס עשון | אלבטרוס עשון • אלבטרוס אפור |
| אלבטרוס שחפי | אלבטרוס בולר • אלבטרוס לבן-כיפה • אלבטרוס לבן-ראש • אלבטרוס צ'טהאם • אלבטרוס צהוב-חרטום • אלבטרוס צהוב-חרטום הודי • אלבטרוס אפור-ראש • אלבטרוס שחור-גבות • אלבטרוס סלבין • אלבטרוס קמפבל |
**אָבַד עָלָיו הַכֶּלַח**, המנוסח גם כ**אָבַד עָלָיו כֶּלַח**, הוא ביטוי עברי שהוראתו "יצא משימוש", "התיישן", "תש כוחו". הביטוי מופיע במקורו בספר איוב, והפרשנים מציינים שבגלל נדירות התיבה "כלח" קשה לפרשו.

היקרויות של הביטוי ושל התיבה כלח
--------------------------------

הביטוי מופיע בספר איוב: "גַּם־כֹּחַ יְדֵיהֶם לָמָּה לִּי עָלֵימוֹ אָבַד כָּלַח". כחלק מאבלו של איוב על האסונות שפוקדים אותו הוא מאבד את הרצון לחיות, ועל כן הוא מלעיג על הצעירים בסביבתו, שעתידם להזדקן כמוהו. בהקשר זה הוא מדבר בגנות כוח ידיהם של הצעירים, שכן גם הוא יחלוף עם הזמן. בהתאם להקשר זה, מפרשים כמה מפרשני המקרא – רש"י, מצודת ציון ומצודת דוד – את הביטוי "עָלֵימוֹ אָבַד כָּלַח" כזקנה.

היקרות נוספת של המילה כלח היא: "תָּבוֹא בְכֶלַח אֱלֵי קָבֶר כַּעֲלוֹת גָּדִישׁ בְּעִתּוֹ". כאן נחלקים הפרשנים במשמעות המילה כלח. מצודת דוד ומצודת ציון נאמנים לפרשנות כי מדובר בזקנה, ומצביעים על דמיון בין זקנת האדם לבין סילוק הגדיש מהתבואה. מנגד, רש"י כותב שביאורו של ביטוי זה קשה וכנראה הכוונה להבשלת התבואה. הוא מצטט את חז"ל שפירשו את בכלח כששים שנה, על דרך הגימטריה.

שימושים בתקופת הביניים של העברית
--------------------------------

חכמי תקופת הביניים של העברית השתמשו בפועל נכלח בהוראת "הזדקן" או נחלש מחמת גיל או מחלה. למשל, אסף הרופא מציין על תרופות שונות כי הן טובות לבני אדם שנכלחו - נחלשו מחמת גילם.

הביטוי בעברית החדשה
-------------------

הבלשן והמילונאי אברהם אבן-שושן מציע כמה פירושים אפשריים למילה כלח:

* רעננות – מאחר שבמקרא שם התואר "רענן" מתייחס לצמחים, דוגמת הביטוי "תחת כל עץ רענן", ובספר איוב מופיע הביטוי אולי בהקשר לטריות של גדיש, ייתכן שהוראתם דומה.
* כל לח – על דרך הלחם בסיסים, שהיא צורה נדירה במקרא אבל קיימת (עיינו ערך גיא צלמוות). ייתכן וכלח הוא הלחם של הבסיסים כל ולח כך שהוראתו דומה לרענן.

בעברית החדשה נתקבע הביטוי בצורתו המיודעת "הכלח" אף על פי שאין לזה כל סימוכין במקרא.

הביטוי שובץ בשיר התעמולה של החמאס "תקוף, תעשה פיגועים", שזכה לפרסום במהלך מבצע צוק איתן בקיץ 2014, והיה לדוגמה לשימוש במשלב גבוה יתר על המידה המעורב בשפה משובשת:

"צבא של אשליה ולא יוצלח  

אבד עליו הכלח, ונאלח  

חייליו כעכברים בשדה יבש  

קרב ובא מותם וירי תפתח"

מקבילות
-------

* **הושענא חבוטה** – תרגום מן היידיש (אן אויסגעשלאגענע הושענא). רומז למנהג חיבוט ערבות בהושענא רבה. אם כי, ערבה חבוטה משמשת סגולה לשמירה בדרכים.
* **יצא מהתו"ל** – יצא מתורת הלחימה, היא המקבילה בעגה הצה"לית. במשמעותו המקורית מתייחס הביטוי לתרגולות שבמהלך עדכון תורת הלחימה מופסק השימוש בהן. בהשאלה מוסב הביטוי גם על בעלי תפקידים, ציוד וכדומה.

ראו גם
------

* מילים יחידאיות בתנ"ך

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אבד עליו כלח** |

* אבד עליו הכלח באתר מילון השפה העברית

הערות שוליים
------------

1. ↑  בספר איוב שכיחות המילים היחידאיות היא הרבה ביותר, ועל כן פרשנותו קשה, כמו גם פרשנות המילים היחידאיות
2. ↑  ספר איוב, פרק ל', פסוק ב'
3. ↑  ספר איוב, פרק ה', פסוק כ"ו